CELEX: 32021D0908
Language: et
Date: 2021-06-04 00:00:00
Title: Nõukogu otsus (ÜVJP) 2021/908, 4. juuni 2021, millega muudetakse otsust 2012/642/ÜVJP, mis käsitleb piiravaid meetmeid seoses olukorraga Valgevenes

4.6.2021   
               
               
                  ET
               
               
                  Euroopa Liidu Teataja
               
               
                  LI 197/3
               
            
         NÕUKOGU OTSUS (ÜVJP) 2021/908,
         4. juuni 2021,
         millega muudetakse otsust 2012/642/ÜVJP, mis käsitleb piiravaid meetmeid seoses olukorraga Valgevenes
         EUROOPA LIIDU NÕUKOGU,
         võttes arvesse Euroopa Liidu lepingut, eriti selle artiklit 29,
         võttes arvesse liidu välisasjade ja julgeolekupoliitika kõrge esindaja ettepanekut
         ning arvestades järgmist:
         
                     (1)
                  
                  
                     Nõukogu võttis 15. oktoobril 2012 vastu otsuse 2012/642/ÜVJP, (1) mis käsitleb Valgevene vastu suunatud piiravaid meetmeid.
                  
               
                     (2)
                  
                  
                     Euroopa Ülemkogu võttis 24. ja 25. mail 2021 vastu järeldused, milles mõistis karmilt hukka 23. mail 2021 Valgevenes Minskis aset leidnud Ryanairi lennu maanduma sundimise, millega ohustati lennundusohutust, ning ajakirjanik Raman Pratassevitši ja Sofia Sapega kinnipidamise Valgevene ametivõimude poolt. Euroopa Ülemkogu kutsus nõukogu üles võtma vastu meetmed, mis on vajalikud, et kehtestada Valgevene lennuettevõtjatele liidu õhuruumis ülelennukeeld ning takistada selliste lennuettevõtjate käitatavate lendude pääsu liidu lennujaamadesse.
                  
               
                     (3)
                  
                  
                     Vahejuhtumi tõsidust arvesse võttes on nõukogu seisukohal, et liikmesriikidelt tuleks nõuda, et nad ei tohiks anda luba oma territooriumil maandumiseks, sealt õhku tõusmiseks ega sellest üle lendamiseks ühelegi Valgevene lennuettevõtja, sealhulgas turustava lennuettevõtja käitatavale õhusõidukile.
                  
               
                     (4)
                  
                  
                     Kõnealuse meetme rakendamiseks on vaja täiendavaid liidu meetmeid.
                  
               
                     (5)
                  
                  
                     Otsust 2012/642/ÜVJP tuleks seetõttu vastavalt muuta,
                  
               ON VASTU VÕTNUD KÄESOLEVA OTSUSE:
         
            Artikkel 1
            Otsusesse 2012/642/ÜVJP lisatakse järgmine artikkel:
            
               
                  „Artikkel 2a
                  
                     1.   Liikmesriigid ei anna luba oma territooriumil maandumiseks, sealt õhku tõusmiseks ega sellest üle lendamiseks ühelegi Valgevene lennuettevõtja, sealhulgas turustava lennuettevõtja käitatavale õhusõidukile kooskõlas riigisiseste õigusnormide ja õigusaktidega ning vastavalt rahvusvahelisele õigusele, eelkõige asjakohastele rahvusvahelistele tsiviillennunduskokkulepetele.
                  
                  
                     2.   Lõiget 1 ei kohaldata hädamaandumise ja hädaolukorras ülelennu puhul.
                  
                  
                     3.   Lõiget 1 ei kohaldata, kui asjaomane liikmesriik või liikmesriigid teevad kindlaks, et maandumine, õhkutõus või ülelend on vajalik humanitaareesmärkidel või muul käesoleva otsuse eesmärkidega kooskõlas oleval eesmärgil. Sellisel juhul teavitab asjaomane liikmesriik või teavitavad asjaomased liikmesriigid teisi liikmesriike ja komisjoni.“
                  
               
            
         
         
            Artikkel 2
            Käesolev otsus jõustub järgmisel päeval pärast selle avaldamist Euroopa Liidu Teatajas.
         
         
            Brüssel, 4. juuni 2021
            
               
                  Nõukogu nimel
               
               
                  eesistuja
               
               A. P. ZACARIAS
            
         
         
            (1)  Nõukogu 15. oktoobri 2012. aasta otsus 2012/642/ÜVJP, mis käsitleb piiravaid meetmeid seoses olukorraga Valgevenes (ELT L 285, 17.10.2012, lk 1).